J. Šimko, poslanec: (2009-11-03):
Mimochodom na dokument predložený ministerstvom obrany do Výboru pre obranu a bezpečnosť Národnej rady Slovenskej republiky reagovať nemôžem, lebo opäť tvorí predmet utajovaných skutočností. V prvom rade chcem znovu pripomenúť, že rozpočet na uvedené obdobie dokazuje, že naše záväzky voči NATO v oblasti vyčlenenia zdrojov, sú to dve percentá z HDP pre Ministerstvo obrany Slovenskej republiky, ostanú naďalej nesplnené. Rozpočet kapitoly Ministerstva obrany Slovenskej republiky predstavuje 822,9 milióna eur. V porovnaní s rokom 2009 ide o pokles prostriedkov o 21 %. Celkové obranné výdavky sú na rok 2010 rozpočtované vo výške 1,33 % HDP vrátane výdavkov ostatných rozpočtových kapitol medzirezortných programov, podpora obrany a hospodárska mobilizácia. Nečakám a chcem žiť v reálnej situácii a nemyslím si, že Slovenská republika sa bude približovať vo výdavkoch na obranu takým štátom, ako sú Spojené štáty americké, kde majú výdavky 3,9 percenta z HDP, Veľká Británia 2,2 percenta HDP, Grécko 2,8, Francúzsko 2,3 alebo dokonca Poľsko 1,9 percenta z HDP. Nehovorím ani, že vyčleňovanie jedného percenta z HDP nie je v štátoch NATO výnimkou, ale 21-percentné zníženie zdrojov pre ministerstvo obrany v jednom roku sa mi zdá veľmi drastické. O to nepríjemnejšie je to konštatovať, že nedávno sa v Bratislave uskutočnilo neformálne stretnutie ministrov obrany NATO. Ak by som išiel ešte ďalej v rámci programovej štruktúry, v roku 2011 sa plánuje pre ministerstvo obrany vyčleniť 817 miliónov eur, čo predstavuje 1,14 percenta z HDP. A v roku 2012  823 miliónov eur, čo predstavuje len 1,06 percenta HDP. Naozaj to je také drastické zníženie rozpočtu v podstate v porovnaní s terajším stavom o jednu tretinu a ja si myslím, že ak by sa malo dodržať, tak za určitých okolností je až likvidačné. V tomto období, vážení kolegovia, ste mohli aj v budove Národnej rady zaregistrovať väčšie množstvo Parlamentného kuriéra, ktorý bol zameraný na prezentáciu ministerstva obrany, ozbrojených síl Slovenskej republiky. A práve v jednom článku, ktorý má názov Záväzky zaväzujú, náčelník Generálneho štábu ozbrojených síl Slovenskej republiky generál Ľubomír Bulík na jednu z otázok odpovedá, citujem: „V súčasnosti máme rozpracovaných 23 projektov. Medzi najvýznamnejšie patrí náhrada zastaraných terénnych automobilov za nové s moderným vybavením a balistickou ochranou, nový nákladný terénny ťažký automobil, prieskumný komplet radiačnej, chemickej a biologickej ochrany, cisternový automobil a ďalšie. Tieto projekty patria medzi finančne náročné a v období krátenia rozpočtu bude ich plnenie sťažené. Pre funkčnosť ozbrojených síl sú však nevyhnutné. Opakujem, pre funkčnosť ozbrojených síl sú však nevyhnutné.“ Viete, potom podľa mňa je z pohľadu koncepcie a ďalšieho rozvoja ozbrojených síl Slovenskej republiky a plnenia si medzinárodných záväzkov namieste položiť si v tomto kontexte niekoľko otázok. Napríklad. Existuje už model 2020, a preto by som sa spýtal, keby tu bol pán minister obrany, aké budú spôsobilosti ozbrojených síl Slovenskej republiky model 2020 v rámci individuálnej obrany Slovenskej republiky a kolektívnej obrany NATO? Ďalej. Sú schopní vojaci sami nájsť efektívnu reakciu na toto zníženie bez vstupu širšej odbornej verejnosti do procesu hľadania priorít, ktorých v tomto prípade nemôže byť veľa. Veď zdrojov, ako som spomínal, bude v roku 2012 o 30 % menej. Nebolo by vhodné pripraviť v krátkej dobe bielu knihu, v ktorej by sa mali občania Slovenskej republiky možnosť dozvedieť, ako bude Ministerstvo obrany Slovenskej republiky zaobchádzať s ich peniazmi a akú úroveň bezpečnosti garantuje občanovi tejto republiky pri tomto rozpočte? Dovolím si ešte aj taký drobný postreh, ktorý je v rozpočte kapitoly ministerstva obrany. V programovej štruktúre kapitoly ministerstva obrany sú v rámci programu Rozvoj obrany plánované prostriedky na systém MOKYS. Vo svojom minuloročnom vystúpení som kritizoval, že systém MOKYS ako priorita v dokumente chýba. Potom boli medializované informácie o tom, že tento systém je zastavený, dnes ho však nájdeme medzi prioritami. No aj to mi tiež naznačuje, že na ministerstve obrany všetko nie je v poriadku a neraz sa mi zdá, že ten proces plánovania, programovania a rozpočtovania je niekedy, zdá sa mi, stále nejaký živelný. Vážený pán minister, chcel by som ako predseda kontrolného výboru pre Vojenské spravodajstvo tiež poukázať na to, že zdá sa mi, že po schválení rozpočtu na rok 2010 bude situácia Vojenského spravodajstva v rámci prideľovaných zdrojov už na kritickej hranici. Doteraz deficit zdrojov riaditelia museli vykrývať len hľadaním  vnútorných rezerv. Tento postup si však už ďalej neviem predstaviť. Nemyslím si, že po mojom vystúpení, pán minister financií, niečo zmeníte v prospech vojakov, ale chcel by som možno aspoň takto na diaľku sa obrátiť na ministra obrany a požiadať ho o citlivé  zváženie pridelenia zdrojov pre Vojenské spravodajstvo na rok 2010, lebo rozpočet pre Vojenské spravodajské služby sa bude prideľovať až po schválení rozpočtu tu v parlamente. Ďakujem.